জমা জল সরতেই আন্ত্রিকের আতঙ্ক। বুধবার থেকে বেলেঘাটা আইডি হাসপাতালে শয়ে শয়ে রোগী ভর্তি হচ্ছেন। বেশিরভাগই কলকাতা ও সংলগ্ন এলাকার। শুধু বেলেঘাটা আইডি  হাসপাতালে  ভর্তি প্রায় ৪০০ রোগী। কোমেনের আতঙ্ক। নাগাড়ে বৃষ্টি। জমা জলে নাজেহাল। আর জল সরতেই অন্য সঙ্কট। আন্ত্রিক থাবা বসিয়েছে শহর কলকাতা ও তার সংলগ্ন বিস্তীর্ণ এলাকায়। বুধবার থেকে ক্রমেই ভয়াবহ চেহারা নিয়েছে আন্ত্রিক। উপসর্গ নিয়ে বেলেঘাটা আইডিতে প্রতিদিনই ভর্তি হচ্ছেন শয়ে শয়ে রোগী। তিলজলা, তপসিয়া, ট্যাংরা, টালা, বেলেঘাটা, শ্যামপুকুর, ফুলবাগান, আমহার্স্ট স্ট্রিট, পার্ক স্ট্রিট, এন্টালি, বটতলা, কড়েয়া , বেনিয়াপুকুর, নাদিয়াল, নারকেলডাঙ্গা, তালতলা, ভবানীপুর, আনন্দপুর, কসবা এবং সল্টলেক থেকেই  ভর্তি হয়েছেন নব্বই শতাংশেরও বেশি রোগী। বেলেঘাটা আইডি হাসপাতালের সঙ্গে কথা বলেছেন মেয়র পারিষদ স্বাস্থ্য অতীন ঘোষ। কোন কোন এলাকা থেকে রোগী বেশি আসছে সেবিষয়ে তথ্য নিয়েছেন। কী কারণে এমন ভয়াবহ আকার নিল আন্ত্রিক? পানীয় জলের সঙ্গে দূষিত জমা জল মিশেই কি এই অবস্থা? বিষয়টি নিয়ে জরুরি বৈঠক করেছেন স্বাস্থ্যকর্তারা।